Askar Mamin

Askar Uzakbaiuly Mamin (født 23. oktober 1965) er en kasakhstansk politiker som var Kasakhstans statsminister fra 21. februar 2019 til 5. januar 2022. Han var første visestatsminister i perioden fra 9. september 2016 til 21. februar 2019. Tidligere har han vært generaldirektør for det statlige jernbaneselskapet Kazakhstan Temir Zholy.

Han er også president i Kasakhstans ishockeyforbund, QHF, en posisjon han har hatt siden 2008.

Fra 2006 til 2008 var han borgermester («akim») i hovedstaden Nur-Sultan (tidligere: Astana) og han er medlem av regjeringspartiet Nur Otan.

Biografi 
Mamin ble født i 1965 i Tselinograd som var navnet på Nur-Sultan i sovjettiden. Han har studert byggteknikk ved Tselinograd sivilingeniørinstitutt og økonomi ved Plekhanov-akademiet for økonomi i Moskva.

Fra 1996 til 2006 var han første viseborgermester i Astana (Nor-Sultan) og visetransportminister i Kasakhstan. Fra 21. september 2006 var han borgermester i hovedstaden, en posisjon han hadde til han den 17. april 2008 ble direktør for det statlige jernbaneselskapet Kazakhstan Temir Zholy.

9. september 2016 ble han utnevnt til første visestatsminister i Kasakhstan i regjeringen til Bakhytzhan Sagintayev. Fra 8. januar 2018 var han styremedlem for det nasjonale turistkontoret Kazakh Tourism. 21. februar 2019 ble statsminister Sagintayev avsatt av president Nursultan Nazarbajev. Mamin ble fungerende statsminister fra samme dag, og han ble godkjent av parlamentet 25. februar.

Familie 
Askar Mamin er gift med Altynai Mamina. Paret har en sønn og en datter: Daniyar (født 1986) og Dinara (født 1991).

Referanser 

 Kasakhstanske politikere